"Ei sinulla olisi piriä myydä?" Huppariin ja reisitaskuhousuihin pukeutuvilta huumepoliiseilta yritetään usein ostaa huumeita – Joskus heitä rauhoittamaan on hälytetty poliisit

–Tuossa menee yksi asiakas, poliisi sanoo ja näyttää jalkakäytävällä kävelevää nuorta miestä. Olemme vasta lähteneet Tampereen Sorin poliisitalolta. Ehdimme Hatanpään valtatietä hotelli Ilveksen vaiheille, kun huumekenttävalvonnan poliisit näkevät jo toisen asiakkaansa. Emme ennätä Hämeensillalle asti, kun he huomaavat kolmannen. –Tuon repun jos tutkisi, sieltä todennäköisesti löytyisi huumeita. On talvinen maanantai ja vasta puolipäivä. Ei siis mikään huumeidenkäyttäjien ja huumekauppiaiden suosikkiajankohta liikkua kaupungilla. Silti huumekenttävalvontaryhmän poliisit huomaavat viisi huumeisiin liittyvää asiakastaan Sorin poliisiaseman ja Tampereen Keskustorin välisellä runsaan puolen kilometrin matkalla. Kotietsintöjä ja autojen tarkistusta Huumekenttävalvonnan poliisit partioivat Tampereen kaduilla autolla ja kävellen, tarkastavat huumeiden käytöstä tai myynnistä epäiltyjä henkilöitä, pysäyttävät epäilyttäviä autoja, tarkkailevat asuntoja, tekevät tarvittaessa kotietsintöjä ja näin paljastavat huumekauppaa ja huumeidenkäyttöä sekä niihin liittyviä rikoksia. Poliisit esiintyvät jutussa poikkeuksellisesti nimettöminä. He eivät liiku poliisin virkapuvussa, vaan päinvastoin pyrkivät pukeutumaan samaan tapaan kuin useat huumeidenkäyttäjät: esimerkiksi reisitaskuhousuihin ja huppareihin. Heille tullaankin usein kaupittelemaan huumeita tai heiltä yritetään ostaa niitä. Äskettäin nuori nainen kävi ensin hakemassa huumeklinikan korvaushoidosta metadoniannoksensa, käveli sitten lähistöllä olleiden poliisien luo ja kuiskasi toiselle: –Ei sinulla olisi piriä myydä? Liikenne seisoi, kun poliisit painivat Hämeenkadulla Työn tiukat tilanteet huvittavat poliiseja jälkeenpäin. Eräänä kesäpäivänä he istuivat Tampereen Keskustorilla shortseissaan ja söivät jäätelöä, kun heidän vieressään alettiin kaupitella Subutexia. Kun he puuttuivat tilanteeseen, huumeita kaupitellut äityi vastustelemaan. –Se meni painiksi. Sivulliset eivät tajunneet meidän olevan poliiseja ja hälyttivät poliisit. Paikalle riensi poliiseja rauhoittamaan "tappelua". Eräällä huumekenttävalvojien Tampereen keskustassa tarkastamalla miehellä oli tuhti lasti mukanaan eikä hän luopunut siitä suosiolla. Poliisit joutuivat painimaan hänen kanssaan Hämeenkadun suojatiellä niin, että liikenne seisoi molempiin suuntiin. –Pystyin näyttämään tohinassa virkamerkkiäni, ja eräs kansalainen tuli auttamaan meitä, toinen poliiseista hymähtää. Myyjät eivät ole enää poliisin tuttuja Huumekenttävalvontaa tekevillä poliiseilla on yksiselitteinen käsitys Tampereen huumetilanteesta: se on paha. Tilanne on muutamassa vuodessa muuttunut täysin. Ennen oli tietyt myyjät ja talot, joissa huumekauppaa käytiin. Nyt huumekaupasta jää kiinni ihmisiä, joilla ei ole aiempaa rikostaustaa. Kaupat tehdään internetin alamaailman Tor-verkossa ja pikaviestillä sovitaan tapaamispaikka, jossa raha ja tavara vaihtavat nopeasti omistajaa. –Myyjinä ei ole niin sanottuja poliisin vanhoja tuttuja, vaan 1990-luvun puolivälissä ja sen jälkeen syntyneitä, meille täysin tuntemattomia ihmisiä. Nuoret ovat äkänneet, että huumeet ovat helppo keino ansaita rahaa. Ei tarvitse nousta aamulla töihin. –Nykyään kuka tahansa voi olla huumekauppias. Tavalliselta vaikuttavat, töissä käyvät ihmiset voivat myydä huumeita, poliisit sanovat. Kun he pari viikkoa sitten ajoivat Tampereen Hämeenkadun päästä päähän, he näkivät matkalla 12 huumeidenkäytöstä epäiltyä. –Ihmiset olivat sekaisin muusta kuin alkoholista. Huolestuttavaa on, että huumeita Tampereen keskustassa myyvät ja ostavat ovat usein varustautuneet esimerkiksi kaasusumuttimilla, sähkölamauttimilla ja teleskooppipampuilla. Mies möyri tuskissaan pelkät kalsarit jalassaan Huumeongelma näkyy myös siten, että poliisin huumetakavarikot kasvavat. Sisä-Suomen poliisin huumekenttävalvonta takavarikoi Tampereen seudulla esimerkiksi amfetamiinia viime vuonna kaksinkertaisen määrän verrattuna edellisvuoteen. –Kun kymmenen vuotta sitten kenttävalvonta sai kiinni kilon amfetamiinia, se oli saunaillan paikka. Viime vuonna takavarikoimme amfetamiinia yli 4,5 kiloa. Poliisien mukaan huumeidenkäyttäjä ottaa hirveän riskin. Esimerkiksi pari vuotta sitten Tampereella liikkui viallisia ekstaasipillereitä, joiden epäiltiin aiheuttaneen kuoleman. – Kannabiskin voi aiheuttaa psykoosin. Eräs mies oli ostanut kannabista, joka oli käsitelty painavammaksi venelakalla. Hän möyri tuskissaan pelkät kalsarit ja sukat jalassaan erään kaupan pihassa. Myös kipulääkkeiden lisääntynyt käyttö näkyy poliisille. –Todellakin, toinen poliiseista huokaa. –Oxycontin-lääkkeestä ne sanovat kadulla, että se on köyhän miehen heroiinia, toinen jatkaa. Liikkeellä on vahvaa fentaniilia sumutepulloissa ja tuhat kertaa heroiinia voimakkaampaa karfentaniilia, joka salpaa hengityksen, jos sitä pääsee pöllähtämään ilmaan. Vihjeitä tulee ihmisiltä paljon Poliisit saavat valtavasti vihjeitä huumeista. Niitä tulee niin paljon, että huumekenttävalvonta joutuu valikoimaan, mihin tarttuu milloin. Valtaosassa vihjeistä kerrotaan kerrostalon porraskäytävän hajusta, joka saa soittajan epäilemään kannabiksen käyttöä tai kasvatusta, mutta myös epäilyjä huumekaupasta ilmoitetaan. Vihjeen antaja kertoo esimerkiksi nähneensä, että huumeet vaihtoivat omistajaa Tampereen Keskustorilla. Kenttävalvontaryhmä teki Tampereen alueella viime vuonna 11 huumeisiin liittyvää lastensuojeluilmoitusta. Niistä 9:ssä alaikäinen oli itse käyttänyt huumeita. –Nuoria ajaa huumeisiin kaveripaine, kokeilunhalu, jännityksen tarve sekä ihannoiva huumekulttuuri, jossa jotkut ovat olevinaan rosvopäälliköitä ja huumeparoneja, poliisit arvioivat. Kun riippuvuus syntyy, huumeita on rahoitettava rikoksilla. Yksi 60 euron Subutex-tabletti riittää kokeneelle käyttäjälle korkeintaan päiväksi. –Kun kysyn huumeidenkäyttäjiltä, ovatko he hakeneet hoitoon, moni sanoo olleensa jonossa jo kauan, mutta paikkaa ei avaudu. Miljoona banaanikärpästä ja kuolemalta haiseva jääkaappi Huumekenttävalvonnan poliisit kuvailevat huumemaailman toisessa päässä olevan niiden, jotka myyvät huumeita, mutta eivät itse käytä niitä. He ja heidän kotinsa ovat tip top kuin aikakauslehden sivulta. Toisessa päässä kämpän lattialla on kymmenien senttien vahvuudelta jätettä, jääkaappi haisee kuolemalta, neuloja ja ruiskuja on suojaamattomana ympäriinsä ja kengät tarttuvat lian ja eritteiden peittämään lattiaan. Naapurit saattavat hajun vuoksi luulla, että asunnossa on vainaja. –Sanotaan, että kannabis on vaaratonta, mutta olen käynyt monessa pelkästään kannabista käyttävän kämpässä, ja osa niistä on ollut kuin pommin jäljiltä. Niissä on lennellyt miljoona banaanikärpästä, toinen poliiseista kuvaa. Poliisien mennessä asuntoon vastassa voi olla mitä tahansa. –Kun haemme yleisavaimen, avaamme asunnon oven ja huudamme "poliisi", joskus mietin, onkohan siellä yksi vai kymmenen vastassa. Huumeidenkäyttäjä voi olla tiloissaan kuin avaruusolio, poliisi hymähtää. Poliisit kuvaavat jaksavansa työtään, koska haluavat taistella huumeita vastaan. –Jos pystymme edes yhden perheen lapsen pelastamaan, työmme on kaiken väärti. Sisä-Suomen huumekenttävalvonnan poliisit eivät esiinny jutussa nimillään suojatakseen työnsä sujumista ja turvallisuuttaan. Poimintoja Sisä-Suomen poliisin huumekenttävalvonnan tekemistä takavarikoista Pirkanmaalla, pääosin Tampereella, vuosina 2016–2017: – Amfetamiinia noin 6,9 kiloa, katukauppa-arvo yhteensä 207 000 euroa – Noin 2 600 ekstaasitablettia – 35,5 kiloa marihuanaa, katukauppa-arvo yhteensä noin 710 000 euroa – Hasista noin 1,2 kiloa – LSD:tä 740 pilleriä – Erittäin vaarallista hallusinogeenia PCP:tä 107 grammaa –718 kannabiskasvia. Niistä olisi tullut vähintään 18 kiloa valmista marihuanaa – Vahvoja lääkkeitä, kuten Subutexia, Suboconea, Temgesiciä ja Oxycontinia noin 1 200 tablettia – Lievempiä lääkkeitä, kuten Rivatrilia, Diapamia, Xanoria ja Tenoxia noin 9 500 tablettia – Huumausainekaupalla saaduksi epäiltyä käteistä rahaa noin 123 000 euroa –21 ampuma-asetta, muun muassa toimintakuntoinen rynnäkkökivääri, haulikoita, kiväärejä ja käsiaseita – Noin 200 toisen vahingoittamiseen soveltuvaa esinettä, kuten teleskooppipatukoita, sähkölamauttimia, kaasusumuttimia, puukkoja, nyrkkirautoja Luettelossa eivät ole mukana takavarikot, joita tekevät poliisin muut yksiköt, kuten järjestys- ja liikennepoliisi sekä paljastava rikostutkinta. Lähde: Sisä-Suomen poliisi